Document ID: 32014R0031

KOMISJONI MÄÄRUS (EL) nr 31/2014,
14. jaanuar 2014,
millega tunnistatakse kehtetuks otsused 2004/301/EÜ ja 2004/539/EÜ ja määrus (EL) nr 388/2010
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 26. mai 2003. aasta määrust (EÜ) nr 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ, (1) eriti selle artikleid 19 ja 21,
ning arvestades järgmist:
(1)
Määruses (EÜ) nr 998/2003 on sätestatud lemmikloomade mittekaubandusliku liikumise suhtes kohaldatavad loomatervishoiunõuded ja niisuguse liikumise kontrolli suhtes rakendatavad eeskirjad. Määrust kohaldatakse selle I lisas loetletud lemmikloomaliikide liikumise puhul liikmesriikide vahel või kolmandatest riikidest. Koerad, kassid ja valgetuhkrud on loetletud kõnealuse lisa A ja B osas. Määrust (EÜ) nr 998/2003 kohaldatakse alates 3. juulist 2004.
(2)
Komisjoni 26. novembri 2003. aasta otsusega 2003/803/EÜ, millega kehtestatakse näidispass koerte, kasside ja valgetuhkrute ühendusesiseseks liikumiseks, (2) on kehtestatud näidispass koerte, kasside ja valgetuhkrute liikumiseks ühest liikmesriigist teise, nagu on ette nähtud määruse (EÜ) nr 998/2003 artikli 5 lõike 1 punktis b.
(3)
Et hõlbustada üleminekut määruse (EÜ) nr 998/2003 sätetele, võeti vastu komisjoni 30. märtsi 2004. aasta otsus 2004/301/EÜ, milles tehakse erand otsustest 2003/803/EÜ ja 2004/203/EÜ sertifikaatide ja passide vormingu osas koerte, kasside ja valgetuhkrute mittekaubandusliku liikumise puhul ja millega muudetakse otsust 2004/203/EÜ, (3) et enne määruse (EÜ) nr 998/2003 kohaldamise kuupäeva välja antud lemmikloomade sertifikaate ja passe oleks võimalik edasi kasutada, eeldusel et need vastavad teatavatele tingimustele.
(4)
Peale selle on komisjoni 1. juuli 2004. aasta otsuses 2004/539/EÜ, millega kehtestatakse üleminekumeede määruse (EÜ) nr 998/2003 rakendamiseks, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid, (4) sätestatud, et liikmesriigid pidid lubama kuni 1. oktoobrini 2004 siseneda oma territooriumile määruse (EÜ) nr 998/2003 I lisas loetletud lemmikloomaliikidel kooskõlas enne 3. juulit 2004 kehtinud siseriiklike eeskirjadega.
(5)
Euroopa Parlamendi ja nõukogu 12. juuni 2013. aasta määrusega (EL) nr 576/2013, milles käsitletakse lemmikloomade mittekaubanduslikku liikumist ja millega tunnistatakse kehtetuks määrus (EÜ) nr 998/2003, (5) tunnistatakse kehtetuks ja asendatakse määrus (EÜ) nr 998/2003. Seega on määruse (EÜ) nr 998/2003 sätetele ülemineku hõlbustamiseks vastu võetud meetmed aegunud. Otsused 2004/301/EÜ ja 2004/539/EÜ tuleks seetõttu kehtetuks tunnistada.
(6)
Peale selle võeti vastu komisjoni 6. mai 2010. aasta määrus (EL) nr 388/2010, millega rakendatakse Euroopa Parlamendi ja nõukogu määrust (EÜ) nr 998/2003 seoses mittekaubanduslikult liikuvate teatavat liiki lemmikloomade maksimaalse arvuga, (6) et vältida koerte, kasside ja valgetuhkrute kaubandusliku liikumise petturlikku esitamist mittekaubandusliku liikumisena, kui neid loomi viiakse ühest liikmesriigist teise või kui neid tuuakse sisse nendest kolmandatest riikidest, mis on loetletud nimetatud määruse (EÜ) nr 998/2003 II lisa B osa 2. jaos.
(7)
Määruse (EL) nr 388/2010 sätted on läbi vaadatud ja lisatud määrusesse (EL) nr 576/2013. Määrust (EL) nr 576/2013 kohaldatakse alates 29. detsembrist 2014. Määrus (EL) nr 388/2010 aegub määruse (EL) nr 576/2013 kohaldamise kuupäeval ja tuleks seega alates nimetatud kuupäevast kehtetuks tunnistada.
(8)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Otsused 2004/301/EÜ ja 2004/539/EÜ tunnistatakse kehtetuks.
Artikkel 2
Määrus (EL) nr 388/2010 tunnistatakse kehtetuks alates 29. detsembrist 2014.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. jaanuar 2014

Labels: 8
3
6